Primăria municipiului Sighetu Marmației, în colaborare cu The Green Project și susținută de OIREP ECO POSITIVE și partenerii locali Garda de Mediu Maramureș, Agenția pentru Protecția Mediului Maramureș și Camera de Comerț și Industrie Maramureș organizează o campanie de colectare a deșeurilor de echipamente electrice, electronice și electrocasnice (DEEE) în perioada 24-25 mai 2024.
Pe parcursul celor două zile, echipa responsabilă va prelua deșeurile direct de la domiciliul solicitanților. Acest serviciu este disponibil pentru echipamentele vechi, grele sau voluminoase, în baza unei programări prealabile. Programările se pot face la numerele de telefon 0744781781 și 0800 444 800 sau completând formularul de comandă disponibil aici: https://thegreenproject.ro/comanda/ .
Vineri și sâmbătă, între orele 10:00 și 16:00, echipele de colectare vor circula prin oraș pentru a colecta deșeurile. În plus, sâmbătă, în același interval orar, va fi disponibil și un punct fix de colectare, amplasat în vecinătatea sensului giratoriu de pe strada Unirii.
Pentru a încuraja participarea locuitorilor la această campanie și pentru a evita abandonarea deșeurilor pe domeniul public, organizatorii au pregătit o tombolă cu premii, constând în echipamente electrice și electrocasnice noi (1 x Flex, 1 x Șurubelniță electrică, 1 x Prăjitor de pâine, 1 x Sandwich Maker, 1 x Mixer cu bol).
Tragerea la sorți va avea loc sâmbătă, 25 mai, la ora 16:00, la punctul de colectare.